কল্যাণীতে আইনের ছাত্রী মৌমিতা বিশ্বাসকে তাঁর স্বামী খুন করেছে বলে দাবি পুলিশের। নিহত ছাত্রীর স্বামী পেশায় ব্যবসায়ী নিখিল সেনকে পুলিশ ৩৫ ঘণ্টা জিজ্ঞাসাবাদ করে। পুলিশের দাবি, জেরায় নিখিল কবুল করেছে সে মৌমিতাকে খুন করেছে। তাকে গ্রেফতার করেছে পুলিশ।
নিখিলকে শনিবার কল্যাণী আদালতে তোলা হলে বিচারক তাকে ছ’দিনের পুলিশি হেফাজতের নির্দেশ দেন। এদিন আদালতে রীতিমতো ভাবলেশহীন ছিল নিখিল। খুনের ঘটনা সম্পর্কে সাংবাদিকদের প্রশ্নের প্রেক্ষিতে তার উত্তর, ‘‘একটু অপেক্ষা করুন, সব জানতে পারবেন।’’
বৃহস্পতিবার রাতে কল্যাণী এক্সপ্রেসওয়ের ধারের ঝোপ থেকে উদ্ধার হয় মৌমিতার গুলিবিদ্ধ দেহ। ওই দিন রাতেই মৌমিতার পরিবারের অভিযোগে নিখিলকে তার টিটাগড়ের বাড়ি থেকে আটক করে পুলিশ। পুলিশ সূত্রের খবর, ঘটনার দিন নিখিলের বাইকে করে কিছুটা দূরে একটি রেস্টুরেন্টে গিয়ে খাওয়াদাওয়া করেছিলেন মৌমিতা। এর পরে দু’জনের বচসা শুরু হয়। তখনই নিখিল খুব কাছ থেকে মৌমিতাকে গুলি করে চম্পট দেয়। পুলিশ জানায়, খুনে ব্যবহৃত আগ্নেয়াস্ত্রটি সে একটি পুকুরে ফেলে দিয়েছিল। জেলে থাকা এক বন্ধুর কাছ থেকে আগ্নেয়াস্ত্র নিয়েছিল নিখিল। তবে এদিন আদালতের বাইরে নিখিলের দাবি, তার কাছে কোনও আগ্নেয়াস্ত্র ছিল না। 
নিখিল জানিয়েছে, বিয়ের পর সে জানতে পারে মৌমিতার একাধিক সম্পর্ক রয়েছে। মাঝে মধ্যেই সে হোটেলে যেত। চাহিদা পূরণের জন্য মৌমিতা প্রায়শই তার কাছে ৫০০-১০০০ টাকা চাইত। নদিয়ার পুলিশ সুপার সিসরাম ঝাঝারিয়া জানান, এই ঘটনার সঙ্গে যুক্ত থাকার অভিযোগে একজনকে গ্রেফতার করা হয়েছে। সব দিক মাথায় রেখেই তদন্ত চলছে।